Oficialusis leidinys 304 E , 01/12/2005 p. 0258 - 0264



P6_TC1-COD(2004)0098 Europos Parlamento pozicija, priimta per pirmąjį svarstymą 2005 m. vasario 23 d. siekiant priimti Europos Parlamento ir Tarybos direktyvą 2005/.../EB dėl valstybių narių išduotų jūrininkų atestatų pripažinimo ir iš dalies keičiančią Direktyvą 2001/25/EB EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 80 straipsnio 2 dalį, atsižvelgdami į Komisijos pasiūlymą, atsižvelgdami į Europos ekonomikos ir socialinių reikalų komiteto nuomonę [1], atsižvelgdami į Regionų komiteto nuomonę [2], laikydamiesi Sutarties 251 straipsnyje nustatytos tvarkos [3], kadangi: 1) Taryba savo 2003 m. birželio 5 d. išvadose dėl Bendrijos laivybos įvaizdžio gerinimo ir jaunų žmonių sudominimo jūrininko profesija pabrėžė būtinybę skatinti jūrininkų profesinį mobilumą Europos Sąjungoje, ypatingą dėmesį skiriant jūrininkų kompetencijos atestatų pripažinimo procedūroms, užtikrinant griežtą 1978 m. Tarptautinės jūrų organizacijos konvencijos dėl jūrininkų rengimo, atestavimo ir budėjimo normatyvų naujausios redakcijos (JRAB konvencija) laikymąsį. 2) Jūrų transportas yra intensyviai ir greitai besivystantis sektorius, pasižymintis ypač tarptautiniu pobūdžiu. Atitinkamai, dėl vis didėjančio Bendrijos jūrininkų trūkumo, balansą tarp personalo pasiūlos ir paklausos galima veiksmingiau išlaikyti Bendrijos lygmeniu, negu nacionaliniu. Todėl būtina, kad bendra transporto politika jūrų transporto srityje būtų išplėsta, siekiant palengviti jūrininkų laisvą judėjimą Bendrijoje. 3) Jūrininkų atestatų srityje Bendrija nustatė minimalius jūrininkų išsilavinimo, mokymo ir atestavimo reikalavimus 2001 m. balandžio 4 d. Direktyva 2001/25/EB dėl minimalaus jūrininkų parengimo [4]. Minėtoji direktyva integruoja į Bendrijos teisę tarptautinius rengimo, atestavimo ir budėjimo standartus, nustatytus JRAB konvencijoje. 4) Direktyva 2001/25/EB numato, kad jūrininkai privalo turėti kompetencijos atestatus, išduotus ir patvirtintus kompetentingos valstybės narės insitutcijos laikantis minėtos direktyvos bei suteikiančius teisėtam jo turėtojui teisę eiti tarnybą laive ir vykdyti funkcijas pagal jame nurodytą atsakomybės lygį. 5) Pagal Direktyvos 2001/25/EB 18 straipsnio 1 ir 2 dalis valstybės narės, tarpusavyje pripažindamos atestatus, kuriuos turintys jūrininkai yra arba nėra valstybių narių piliečiai, laikosi Direktyvų 89/48/EEB [5] ir 92/51/EEB [6], nustatančių atitinkamai pirmąją ir antrąją aukštojo mokslo diplomų, išduotų po bent trejų metų profesinio mokymo ir lavinimo, pripažinimo sistemas, nuostatų. Minėtos direktyvos nenumato automatiško formalių jūrininkų kvalifikacijų pripažinimo, kadangi jūrininkams gali būti taikomos kompensacinės priemonės. 6) Kiekviena valstybė narė turėtų pripažinti bet kokį atestatą ar kitokį formalios kvalifikacijos įrodymą, išduotą kitos valstybės narės laikantis Direktyvos 2001/25/EB. Taigi, kiekviena valstybė narė turėtų leisti jūrininkui, įgijusiam tos direktyvos reikalavimus atitinkantį kompetencijos atestatą kitoje valstybėje narėje, imtis ar verstis jūrininko profesija, kuriai jis turi kvalifikaciją, netaikydama jokių išankstinių reikalavimų, kurie netaikomi jos piliečiams. 7) Kadangi šia direktyva siekiama palengvinti atestatų tarpusavio pripažinimą, ja nereglamentuojamos sąlygos, susijusios su galimybe įsidarbinti. 8) JRAB konvencija nustato kalbos reikalavimus jūrininkams. Šie reikalavimai turėtų būti įtraukti į Bendrijos teisę, siekiant užtikrinti veiksmingą bendravimą laivuose ir palengvinti laisvą jūrininkų judėjimą Bendrijoje. 9) Šiandien neteisėtai gautų jūrininkų kompetencijos atestatų plitimas kelia rimtą grėsmę saugumui jūroje bei jūrinės aplinkos apsaugai. Daugeliu atvejų neteisėtų atestatų turėtojai neatitinka minimalių JRAB konvencijos reikalavimų. Tokie jūrininkai gali būti lengvai įtraukti į nelaimingus atsitikimus jūroje. 10) Todėl valstybės narės turėtų patvirtinti ir įgyvendinti specialias priemones, kuriomis siekiama užkirsti kelią kompetencijos atestatų klastojimui bei už jį bausti, ir dėti pastangas Tarptautinėje jūrų organizacijoje (TJO), kad būtų pasiekti griežti ir įvykdomi susitarimai dėl kovos su šia veikla pasauliniu mastu. Jūrų saugumo ir teršimo iš laivų prevencijos komitetas (COSS) yra tinkamas forumas keistis šios srities informacija, patirtimi ir geriausia praktika. 11) Reglamentas (EB) Nr. 1406/2002 [7] įsteigė Europos jūrų saugumo agentūrą (toliau — Agentūra) siekiant užtikrinti aukštą, tolygų ir veiksmingą jūrų saugos ir teršimo iš laivų prevencijos lygį. Viena iš Agentūrai pavestų užduočių yra padėti Komisijai, kai ši vykdo Bendrijos teisės aktų, taikomų laivų įgulos rengimui, atestavimui ir budėjimui, jai pavestas užduotis. 12) Todėl Agentūra turėtų padėti Komisjai, kai ši tikrina, ar valstybės narės laikosi šioje Direktyvoje bei Direktyvoje 2001/25/EB nustatytų reikalavimų. 13) Abipusiam jūrininkų, nesvarbu ar jie yra ar nėra valstybių narių piliečiai, atestatų pripažinimui tarp valstybių narių neturėtų daugiau būti taikomos Direktyvų 89/48/EEB ir 92/51/EEB nuostatos, bet turėtų būti taikomos šios direktyvos nuostatos. 14) Pagal Tarpinstitucinio susitarimo dėl geresnės teisės aktų leidybos [8] 34 straipsnį Taryba turėtų skatinti valstybes nares savo ir Bendrijos naudai parengti lenteles, kuriomis kiek galima bus iliustruojami direktyvos ir jos įgyvendinimo priemonių atitikmenys, ir paskelbti šias lenteles viešai. 15) Todėl Direktyva 2001/25/EB turėtų būti atitinkamai iš dalies pakeista, PRIĖMĖ ŠIĄ DIREKTYVĄ: 1 straipsnis Taikymo sritis Ši direktyva yra taikoma jūrininkams, kurie: a) yra valstybės narės piliečiai; b) nėra valstybės narės piliečiai, bet turi valstybės narės išduotą atestatą. 2 straipsnis Sąvokų apibrėžimai Šioje direktyvoje taikomi šie sąvokų apibrėžimai: a) "jūrininkas" - tai laikantis bent reikalavimų, nustatytų Direktyvos 2001/25/EB I priede, valstybės narės parengtas ir atestuotas asmuo; b) "atestatas" - tai galiojantis dokumentas, kaip apibrėžta Direktyvos 2001/25/EB 4 straipsnyje; c) "tinkamas atestatas" - tai atestatas, kaip apibrėžta Direktyvos 2001/25/EB 1 straipsnio 27 punkte; d) "patvirtinimas" - tai galiojantis dokumentas, išduotas valstybės narės kompetentingos institucijos pagal Direktyvos 2001/25/EB 5 straipsnio 2 ir 6 dalis; e) "pripažinimas" - tai priimančios valstybės narės kompetentingos institucijos atliktas kitos valstybės narės išduoto atestato ar tinkamo atestato priėmimas; f) "priimančioji valstybė narė" - tai valstybė narė, kurioje jūrininkas siekia jo tinkamo atestato (-ų) ar kito (-ų) atestato (-ų) pripažinimo; g) "JRAB konvencija" - tai 1978 m. Tarptautinės konvencijos dėl jūrininkų rengimo, atestavimo ir budėjimo normatyvų naujausia redakcija; h) "JRAB kodeksas" - tai Jūrininkų rengimo, atestavimo ir budėjimo kodekso, priimto 1995 m. JRAB šalių konferencijoje 2 rezoliucija, naujausia redakcija; i) "Agentūra" - tai Europos jūrų saugumo agentūra, įsteigta Reglamentu (EB) Nr. 1406/2002. 3 straipsnis Atestatų pripažinimas 1. Kiekviena valstybė narė pripažįsta tinkamus atestatus ar kitus atestatus, išduotus kitos valstybės laikantis reikalavimų, nustatytų Direktyva 2001/25/EB. 2. Tinkamų atestatų pripažinimas apribojamas atestate nustatytomis pareigomis, funkcijomis bei kompetencijos lygiais, ir toks pripažinimas paliudijamas patvirtinimu. 3. Valstybės narės užtikrina teisę apskųsti atsisakymą patvirtinti galiojantį atestatą arba jokio atsakymo nebuvimą, pagal nacionalinę teisę ir procedūras. 4. Nepaisant 3 dalies, priimančios valstybės narės kompetentingos institucijos gali nustatyti papildomus apribojimus dėl gebėjimų, funkcijų ir kompetencijos lygių, susijusius su pakrančių reisais, kaip numatyta Direktyvos 2001/25/EB 7 straipsnyje, arba apribojimus dėl alternatyvių atestatų, išduodamų pagal Direktyvos 2001/25/EB I priedo VII/1 taisyklę. 5. Priimančioji valstybė narė užtikrina, kad jūrininkai, pateikę pripažinti atestatus, kuriuos turėdami jie gali vykdyti vadovavimo lygio funkcijas, tinkamai išmanytų su funkcijomis, kurias jiems leidžiama vykdyti, susijusią tos valstybės narės jūrų teisę. 4 straipsnis Direktyvos 2001/25/EB pakeitimai Direktyva 2001/25/EB iš dalies keičiama taip: 1. 4 straipsnis pakeičiamas taip: "4 straipsnis Atestatas Atestatas yra galiojantis dokumentas, kad ir kaip jis vadintųsi, išduotas valstybės narės kompetentingos institucijos arba jai prižiūrint, laikantis 5 straipsnio ir I priede nustatytų reikalavimų."" 2. Įterpiamas toks 7a straipsnis: "7a straipsnis Sukčiavimo ir kitos neteisėtos praktikos prevencija 1. Valstybės narės imasi tinkamų priemonių užkirsti kelią sukčiavimui ar kitai neteisėtai praktikai, apimančiai atestavimo procesą ar jų kompetentingų institucijų išduotus ir patvirtintus atestatus, bei įgyvendina jas ir numato sankcijas, kurios turi būti veiksmingos, proporcingos ir atgrasančios. 2. Valstybės narės paskiria nacionalines institucijas, turinčias kompetenciją išaiškinti nesąžiningą praktiką ir kovoti su ja bei keistis informacija apie jūrininkų atestavimą su kitų šalių kompetentingomis institucijomis. Valstybės narės nedelsdamos apie tai informuoja kitas valstybes nares ir Komisiją. Valstybės narės taip pat nedelsdamos apie tai informuoja trečiąsias šalis, su kuriomis jos pasirašė įsipareigojimus, pagal JRAB konvencijos I/10 taisyklės 1.2 dalį. 3. Priimančiosios valstybės narės prašymu kitos valstybės narės kompetentingos institucijos pateikia jūrininkų atestatų, atitinkamų patvirtinimų ar bet kokių kitų minėtoje kitoje valstybėje narėje išduotų mokymą patvirtinančių dokumentų raštišką patvirtinimą ar paneigimą." 3. Nuo [...] [9]. 18 straipsnio 1 ir 2 dalys išbraukiamos. 4. Įterpiamas toks21a straipsnis: "21a straipsnis Reguliari reikalavimų laikymosi stebėsena Nepažeidžiant Sutarties 226 straipsnyje numatytų Komisijos įgaliojimų, Komisija, kuriai padeda Agentūra, reguliariai ir ne rečiau kaip kas penkerius metus tikrina, ar valstybė narė laikosi šioje direktyvoje nustatytų minimalių reikalavimų." 5. Įterpiamas toks 21b straipsnis: "21b straipsnis Pranešimas apie reikalavimų laikymąsi Ne vėliau kaip [...] [10] Komisija turi Europos Parlamentui ir Tarybai pateikti įvertinimo pranešimą pagal 21a straipsnį gautos informacijos pagrindu. Šiame pranešime Komisija analizuoja, kaip valstybės narės laikosi šios direktyvos ir, jei reikia, pateikia pasiūlymus dėl papildomų priemonių." 6. Į I priedo I skyrių įterpiama tokia 1a dalis: "1a. Valstybės narės užtikrina, kad jūrininkai turi pakankamas kalbų žinias, kaip apibrėžta JRAB kodekso A-II/1, A-III/1, A-IV/2 ir A-II/4 poskyriuose, kad jie galėtų atlikti savo konkrečias pareigas laive su priimančios valstybės narės vėliava." 5 straipsnis Perkėlimas 1. Valstybės narės priima įstatymus ir kitus teisės aktus, kurie, įsigalioję ne vėliau kaip [...] [11], įgyvendina šią direktyvą. Jos nedelsdamos praneša Komisijai šių nuostatų tekstą. Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 2. Valstybės narės pateikia Komisijai šios direktyvos taikymo srityje priimtų nacionalinės teisės nuostatų tekstus. 6 straipsnis Įsigaliojimas Ši direktyva įsigalioja dvidešimtąją dieną nuo jos paskelbimo Europos Sąjungos oficialiajame leidinyje. 7 straipsnis Adresatai Ši direktyva skirta valstybėms narėms. Priimta, Europos Parlamento vardu Pirmininkas Tarybos vardu Pirmininkas [1] OL C [...], [...], p. [...]. [2] OL C [...], [...], p. [...]. [3] 2005 m. vasario 23 d. Europos Parlamento pozicija. [4] OL L 136, 2001 5 18, p. 17. Direktyva su paskutiniais pakeitimais, padarytais Direktyva 2003/103/EB (OL L 326, 2003 12 13, p. 28). [5] 1988 m. gruodžio 21 d. Tarybos direktyva 89/48/EEB dėl bendrosios aukštojo mokslo diplomų, išduotų po bent trejų metų profesinio mokymo ir lavinimo, pripažinimo sistemos (OL L 19, 1989 1 24, p. 16). Direktyva su pakeitimais, padarytais Europos Parlamento ir Tarybos direktyva 2001/19/EB (OL L 206, 2001 7 31, p. 1). [6] 1992 m. birželio 18 d. Tarybos direktyva 92/51/EEB dėl antrosios bendros profesinio mokymo ir lavinimo pripažinimo sistemos, papildanti Direktyvą 89/48/EEB (OL L 209, 1992 7 24, p. 25). Direktyva su paskutiniais pakeitimais, padarytais Komisijos sprendimu 2004/108/EB (OL L 32, 2004 2 5, p. 15). [7] 2002 m. birželio 27 d. Europos Parlamento ir Tarybos reglamentas (EB) Nr. 1406/2002 įsteigiantis Europos jūrų saugumo agentūrą (OL L 208, 2002 8 5, p. 1). Reglamentas su paskutiniais pakeitimais, padarytais Reglamentu (EB) Nr. 724/2004 (OL L 129, 2004 4 29, p. 1). [8] OL C 321, 2003 12 31, p. 1. [9] 24 mėnesiai nuo šios direktyvos įsigaliojimo dienos [10] 5 metai nuo šios direktyvos įsigaliojimo dienos. [11] 24 mėnesiai nuo šios direktyvos įsigaliojimo dienos. --------------------------------------------------